b"\n_START_ARTICLE_\nTroitse-Sergijeva Lavra\n_START_SECTION_\n1300-tallet\n_START_PARAGRAPH_\nKlosteret ble grunnlagt i 1345 av en av de mest h\xc3\xb8yaktede russiske helgenene, Sergius av Radonezj, som bygget en trekirke p\xc3\xa5 Makovets\xc3\xa5sen til \xc3\xa6re for Den hellige treenighet. Klostersamfunnets tidlige utvikling er godt dokumentert gjennom beretningene om St. Sergius og hans disipler._NEWLINE_I 1355 innf\xc3\xb8rte Sergius et stiftelsesdokument som krevde bygging av tilst\xc3\xb8tende bygninger, s\xc3\xa5 som et refektorium, et kj\xc3\xb8kken, og et bakeri. Dette dokumentet ble en modell for Sergius' mange tilhengere, som grunnla over 400\xc2\xa0klostre over hele Russland, herunder de ber\xc3\xb8mte Solovki, Kirillov, og Simonovklostrene._NEWLINE_St.\xc2\xa0Sergius st\xc3\xb8ttet Dmitrij Donskoj i hans kamp mot tatarene og sendte to av sine munker, Peresvet og Osljabja, for \xc3\xa5 delta i slaget ved Kulikovo (1380). Da slaget br\xc3\xb8t ut d\xc3\xb8de Peresvet i kamp mann-mot-mann mot en tatarisk bogatyr. Klosteret ble herjet av brann da en tatarisk enhet plyndret omr\xc3\xa5det i 1408.\n_START_SECTION_\n1400-tallet\n_START_PARAGRAPH_\nSt.\xc2\xa0Sergius ble erkl\xc3\xa6rt som skytshelgen for den russiske staten i 1422. Samme \xc3\xa5r ble den f\xc3\xb8rste steinkatedralen bygget av et lag av serbiske munker som hadde funnet tilflukt i klosteret etter slaget ved Kosovo. St.\xc2\xa0Sergius' relikvier kan fremdeles ses i denne katedralen, som er dedikert til Den hellige treenighet. De st\xc3\xb8rste ikonmalerne i middelalderens Russland, Andrej Rubljov og Daniil Tsjornyj, ble tilkalt for \xc3\xa5 dekorere katedralen med freskoer. Moskovittiske kongelige ble tradisjonelt d\xc3\xb8pt i denne katedralen, og de holdt ogs\xc3\xa5 sine takksigelsesdags-gudstjenester her._NEWLINE_I 1476 inviterte Ivan III flere h\xc3\xa5ndverksmestere fra Pskov for \xc3\xa5 bygge Den hellige \xc3\xa5nds kirke. Denne sjarmerende bygningen er en av de f\xc3\xa5 gjenv\xc3\xa6rende eksemplene p\xc3\xa5 en russisk kirke toppet av et klokket\xc3\xa5rn. Interi\xc3\xb8ret inneholder det tidligste tilfellet av bruk av glaserte fliser for dekorasjon. Tidlig p\xc3\xa5 1500-tallet bygde Vasilij III Nikon-annekset og Serapionteltet, hvor flere av Sergius' disipler ble holdt fengslet.\n_START_SECTION_\n1500-tallet\n_START_PARAGRAPH_\nDet tok 26\xc2\xa0\xc3\xa5r \xc3\xa5 bygge den seks-s\xc3\xb8ylede Maria Himmelopptagelses katedral, som ble bestilt av Ivan den grusomme i 1559. Katedralen er mye st\xc3\xb8rre enn sin modell og 'navnebror' i Kreml i Moskva. Katedralens storsl\xc3\xa5tte ikonostasis fra 1500- til 1700-tallet viser Simon Usjakovs mesterverk, Nattverdsikonet. De innvendige veggene ble malt i fiolette og bl\xc3\xa5 fresker av et mesterlag fra Jaroslavl i 1684. Krypten inneholder gravstedene til Boris Godunov, hans familie og flere patriarker fra 1900-tallet._NEWLINE_Etterhvert som klosteret vokste til \xc3\xa5 bli en av de mest velst\xc3\xa5ende landeierne i Russland, ble skogene hvor det l\xc3\xa5 hugget ned og en landsby (eller posad) vokste frem n\xc3\xa6r klosterets murer. Den utviklet seg gradvis til den n\xc3\xa5v\xc3\xa6rende byen Sergijev Posad. Klosteret selv var et kjent senter for kr\xc3\xb8nikeskriving og ikonmaling. Like overfor klosterets murer ble St.\xc2\xa0Paraskevas kloster etablert, hvorav St.\xc2\xa0Paraskevas kirke (1547), Introduksjonskirken (1547), og et 1600-talls kapell over St.\xc2\xa0Paraskevas br\xc3\xb8nn fremdeles er synlige.\n_START_SECTION_\n1600-tallet\n_START_PARAGRAPH_\nP\xc3\xa5 1550-talle ble en trepalisade som omringet klosteret erstattet av en 1,5\xc2\xa0km lang steinmur, med tolv vaktt\xc3\xa5rn. Dette hjalp klosteret i \xc3\xa5 motst\xc3\xa5 en 16 m\xc3\xa5neder lang polsk-litauisk beleiring i 1608\xe2\x80\x931610. Et kanonkulehull i katedralporten er bevart som en p\xc3\xa5minnelse om W\xc5\x82adys\xc5\x82aw IVs avbrutte beleiring i 1618._NEWLINE_P\xc3\xa5 slutten av 1600-tallet, da den unge Peter I to ganger fant tilflukt fra sine fiender i klosteret, hadde mange nye bygninger kommet til. Blant disse var et lite barokkpalass for patriarkene, bemerket for sitt luksuri\xc3\xb8se interi\xc3\xb8r, og et kongelig palass, med fasader malt i sjakkbrettm\xc3\xb8nster. St.\xc2\xa0Sergius' refektorium, med et areal p\xc3\xa5 510\xc2\xa0kvadratmeter og ogs\xc3\xa5 malt i et i\xc3\xb8ynefallende sjakkbrettm\xc3\xb8nster, var p\xc3\xa5 den tid den st\xc3\xb8rste hallen i Russland. Den femkuplede kirken til Johannes D\xc3\xb8peren (1693\xe2\x80\x931699) var bestilt av Stroganov-familien og bygget over en av portene. Andre 1600-tallsbygninger er munkenes celler, et sykehus toppet med en teltformet kirke, og et kapell bygget over en hellig br\xc3\xb8nn oppdaget i 1644.\n_START_SECTION_\n1700- og 1800-tallet\n_START_PARAGRAPH_\nI 1744 ga keiserinne Elisabeth klosteret verdighet som lavra. Metropolitanen av Moskva var heretter ogs\xc3\xa5 lavraens erkemandritt. Elisabeth var spesielt betatt av Treenigheten, og gikk hvert \xc3\xa5r til fots fra Moskva til klosteret. Hennes hemmelige ektefelle Aleksej Razumovskij fulgte henne p\xc3\xa5 disse reisene, og bestilte en barokkirke til Jomfruen av Smolensk, den siste st\xc3\xb8rre helligdommen som ble bygget i lavraen. Et annet tegn p\xc3\xa5 Elisabeths hengivenhet for klosteret er et hvitt og bl\xc3\xa5tt barokt klokket\xc3\xa5rn, som med en h\xc3\xb8yde p\xc3\xa5 88\xc2\xa0meter var en av de h\xc3\xb8yeste bygningene som var bygget i Russland frem til da. Arkitektene var Ivan Mitsjurin og Dmitrij Ukhtomskij._NEWLINE_Gjennom hele 1800-tallet beholdt lavraen sin status som Russlands rikeste kloster. Et seminar grunnlagt i 1742 ble erstattet av et eklesiastisk akademi i 1814. Klosteret kunne fremvise en uts\xc3\xb8kt samling av manuskripter og b\xc3\xb8ker. Middelaldersamlingene i lavraens sakristi tiltrakk seg tusenvis av bes\xc3\xb8kende. I Sergijev Posad hadde klosteret flere skiter, hvorav en er gravstedet til de konservative filosofene Konstantin Leontjev og Vasilij Rozanov.\n_START_SECTION_\n1900-tallet\n_START_PARAGRAPH_\nEtter den russiske revolusjon i 1917 ble lavraen i 1920 stengt av den sovjetiske regjeringen. Klosterets bygninger ble tildelt forskjellige offentlige institusjoner, eller ble erkl\xc3\xa6rt som museer. I 1930 ble klosterklokkene, herunder Tsar-klokken p\xc3\xa5 65\xc2\xa0tonn, \xc3\xb8delagt. Pavel Florenskij og hans tilhengere klarte s\xc3\xa5vidt \xc3\xa5 hindre myndighetene i \xc3\xa5 stjele og selge sakristisamlingen, men alt i alt gikk mange verdifulle gjenstander tapt eller ble overf\xc3\xb8rt til andre samlinger._NEWLINE_I 1945, som f\xc3\xb8lge av Josef Stalins midlertidige toleranse overfor kirken under andre verdenskrig, ble lavraen returnert til den russisk-ortodokse kirke. Den 16. april 1946 ble det igjen holdt gudstjenester i Maria himmelopptagelses katedral. Lavraen fortsatte som sete for patriarkatet Moskva til 1983, da patriarken fikk tillatelse til \xc3\xa5 bosette seg i Danilovklosteret i Moskva. Etter dette fortsatte klosteret som det fremste senteret for religi\xc3\xb8s utdannelse. Viktige restaureringsarbeider ble utf\xc3\xb8rt p\xc3\xa5 1960- og 1970-tallet. I 1993 ble Troitse-Sergijeva Lavra oppf\xc3\xb8rt p\xc3\xa5 FNs verdensarvliste."